Mikkel Dencker (DF), 2010-03-23:
Som hr. Hækkerup var inde på i sit indlæg her, er det jo et lovforslag med sådan en god gang blandede bolsjer.
Det består af fem nærmest vidt forskellige elementer.
Et af de vigtigste elementer er, at regeringen med lovforslaget her forsøger at udrulle sin ambition om, at kommunikation mellem skattemyndighederne og borgere og virksomheder i fremtiden skal foregå digitalt.
Man kan selvfølgelig sige, at der er rigtig mange positive perspektiver i det, i og med at det alt andet lige vil foregå mere rationelt, hurtigere og billigere, når der kommunikeres elektronisk med borgere og virksomheder.
I Dansk Folkeparti er vi dog lidt skeptiske over for, i hvilken grad man vil udrulle det til at gælde kommunikationen mellem skattemyndigheder og borgere.
Der er stadig væk en meget stor del af befolkningen, som ikke betjener sig af it, enten slet ikke eller kun i begrænset omfang.
Vi synes, det er rigtig vigtigt, at også de borgere har en god og ordentlig mulighed for at kunne kommunikere med skattemyndighederne, så de på den måde kan betale den rigtige skat.
Det er simpelt hen ikke rimeligt, hvis man vil indføre et system, hvor borgerne bliver utrygge ved, om deres kommunikation med det offentlige er gået igennem, eller hvor de slet ikke er i stand til at kommunikere med skattemyndighederne.
Derfor vil vi godt have skatteministerens garanti for, at man ikke vil udrulle en tvungen digital kommunikation med borgerne, når der er borgere her i landet, som ikke er i stand til at kommunikere via computer og internet, men ønsker at gøre det på papir.
Det har vi meget forståelse for.
Vi har også igennem tiden stået fast på, at det skulle være muligt at få sin årsopgørelse og sin forskudsopgørelse tilsendt på papir og ikke kun digitalt.
Det håber jeg at ministeren vil bekræfte at man stadig kan.
Der er også flere andre elementer i lovforslaget, bl.a. køretøjsregistreringen – den er jo overgået til SKAT.
Det er jo nogle år siden, den gjorde det, og nu skal man så have indført de samme regler, som i øvrigt foregår i SKAT's forvaltning.
Det kan vi såmænd ikke se nogen problemer i.
Jeg vil i øvrigt også dykke ned i afsnittet om tilbagebetaling af forkert opkrævede skatter og afgifter, dvs. det beslutningsforslag, B 42, fra Dansk Folkeparti, som blev vedtaget i 2005.
Det er et element, som vi har lagt rigtig meget vægt på, nemlig at der er en god og ordentlig mulighed for, at virksomheder, som er blevet opkrævet for mange skatter og afgifter, altså ulovligt opkrævet, også har en rigtig god og fair chance for at få pengene igen.
Der kan vi se at lovforslaget her lægger op til at afbureaukratisere den procedure, der går forud, så det bliver lettere for de virksomheder at få de penge tilbage, som de uretmæssigt er blevet opkrævet.
Jeg vil sige, at det er noget, vi sætter rigtig stor pris på at regeringen indfører her.
Det tror jeg ikke vi kan blive uenige med regeringen om er en god idé.
Jeg vil også dykke ned i elementet, der er om at gøre det afgiftsfrit for taxavognmænd at købe taxaer med integreret barnestol.
Det vil sige, at taxaerne ikke i sig selv bliver afgiftsfritaget, men det er selve barnestolen, man ikke skal betale afgift af.
Det er såmænd ganske logisk, at man ikke skal betale afgift af øget sikkerhed i sin bil.
Jeg har noteret mig fra pressen i den forgangne weekend, at man overvejer at udrulle den afgiftsfritagelse for taxaer til også at gælde for de busser, der kører rundt med institutionsbørn.
Det synes vi er et ganske glimrende tiltag.
Jeg vil så også høre regeringen og skatteministeren, om man ikke kunne forestille sig, at man også udrullede afgiftsfritagelsen for de her barnesæder til også at gælde for helt almindelige biler, som også andre har været inde på.
Jeg synes, vi skal få undersøgt i løbet af udvalgsbehandlingen, hvor meget det vil koste, og om ikke det kunne være en god investering i trafiksikkerhed, at vi fik lavet den fritagelse også.
Med de kommentarer, som jeg allerede har sagt, og forhåbentlig med en bekræftelse fra regeringen om, at man ikke vil påtvinge borgerne at skulle kommunikere elektronisk med skattevæsenet, vil vi kunne støtte lovforslaget.